በትግራይ ሞዴል አርሶ አደሮችና ባለ ድርሻ አካላት ተሸለሙ 
በትግራይ ክልል ሞዴል አርሶ አደሮችን ጨምሮ በግብርናው ዘርፍ የላቀ ውጤት ያስመዘገቡ 386 ባለድርሻ አካላት ትናንት ተሸለሙ ።ከተሸላሚዎቹ መካከል 274ቱ ከ1 ነጥብ 5 እስከ 10 ሚሊዮን ብር ያፈሩ ሞዴል አርሶ አደሮች ሲሆኑ ቀሪዎቹ ለዘርፉ እድገት አስተዋፅኦ ያበረከቱ ባለሀብቶች፣ የግብርና ልማት ባለሙያዎችና ሌሎች ባለድረሻ አካላት ናቸው ።የክልሉ ግብርናና ገጠር ልማት ቢሮ ኃላፊ አቶ ኪሮስ ቢተው እንደገለፁት ለሽልማት የበቁት አርሶ አደሮች ከተወሰኑ አመታት በፊት ምንም ሀብት ያልነበራቸው ናቸው።"አርሶ አደሮቹ መንግስት ባደረገላቸው ድጋፍና ጉልበታቸውን በመጠቀም አሁን ለደረሱበት ባለሀብትነት በቅተዋል " ብለዋል ።አርሶ አደሮቹ ሀብት ከመፍጠራቸው በተጨማሪ በተፈጥሮ ሀብት ስራዎችና ክብካቤ የተሻለ ስራ በማከናወናቸው ለሽልማት እንደበቁ አቶ ኪሮስ ገልፀዋል፡፡አርሶ አደሮቹ እንዳስመዘገቡት ውጤት ከምስክር ወረቀት በተጨማሪ የዋንጫ ፣ የገንዘብ ፣ የግብርና መሳሪያዎች ፣ ኮምፒውተሮችና ፕሪንተሮች በሽልማት ተበርክቶላቸዋል ።ተሸላሚ አርሶ አደሮች የግብርናውን ዘርፍ ለማዘመን በሚደረገው ጥረት ግንባር ቀደም ሰራዊት ሆነው እንደሚቀጥሉ ያላቸውን እምነት ገልጸዋል።ከተሸላሚዎች መካከል ከትግራይ ምዕራባዊ ዞን የወልቃይት ወረዳ ነዋሪ አርሶ አደር ሃለቃ ግደይ ጥላሁን አንዱ ናቸው፡፡አርሶ አደሩ እንዳሉት ከሶስት ሄክታር በላይ መሬት በመስኖ በማልማትና ከ150 በላይ የቤት እንስሳት በማርባት ከአንድ ነጥብ አምስት ሚሊዮን ብር በላይ ካፒታል በማፍራታቸው ለሽልማት በቅተዋል ።ሽልማቱ ለስራቸው ይበልጥ  እንደሚያነሳሳቸውና ሌሎች አርሶ አደሮች የእርሳቸውን አርአያ እንዲከተሉ የማስተማር ስራ እንደሚያከናውኑ ተናግረዋል፡፡ሽልማቱ መንግስት ከአርሶአደሩና ከባለሃብቱ ጎን መሆኑን ያሳያል ያሉት ደግሞ በትግራይ ደቡባዊ ዞን በራያ ዓዘቦ ወረዳ በግብርና ኢንቨስትመንት ስራ ላይ የሚገኙት አቶ አማኑኤል አብርሃ ናቸው።አዳዲስ የግብርና ቴክኖሎጂዎችን በማስመጣት ከራሳቸው በተጨማሪ በአካባቢያቸው ለሚገኙ አርሶ አደሮች በማስተላለፍ እንዲጠቀሙበት በማድረጋቸው ለሽልማት መብቃታቸውን ባለሀብቱ ተናግረዋል፡፡የግብርና ምርቶችን ወደ ውጭ በመላክ የውጭ ምንዛሪ በማስገኘት ከሚያደርጉት ጥረት በተጨማሪ ባለፈው አመት በአካባቢው በተከሰተ ድርቅ ለተቸገሩ አርሶ አደሮች ውሀና መኖ ማከፋፈላቸውን ለአብነት ጠቅሰዋል ።በክልሉ ማእከላዊ ዞን በአሕፈሮም ወረዳ ነዋሪና አካል ጉዳተኛ አርሶ አደር መኮንን ተኸሉ በበኩላቸው ከግል ባለሃብቶች የመቆፈሪያ ማሽኖችን በመከራየት ሁለት የውሃ ማጠራቀሚያ ጉድጓዶችን በመቆፈር ከሁለት ሄክታር መሬት በላይ በመስኖ ማልማት መቻላቸው ለሽልማት እንዳበቃቸው ተናግረዋል ።እንደ አርሶ አደር መኮንን ገለፃ አትክልትና ፍራፍሬ በማልማት በአመት እስከ አንድ መቶ ሺህ ብር ገቢ እያገኙ ነው ።የእለቱ ክብር እንግዳና የክልሉ ርእሰ መስተዳድር አቶ አባይ ወልዱ "በግብርና ስራዎቻችን በርካታ አርሶ አደሮችን ተጠቃሚ ለማድረግ በተፈጥሮ ሃብት ልማት ስራዎች የጀመርነውን ጥረት ለማጠናከርና ለማጎልበት የተቀናጀ ስራ መስራት ያስፈልጋል" ብለዋል ።የተፈጥሮ ሃብት ልማት ስራ  ለሁሉም የግብርና ስራዎች መሰረት በመሆኑ ካለፉት አመታት በተለየ መልኩ በዘርፉ የተቀናጀ ስራ እንደሚሰራ አመላክተዋል ።ሞዴል አርሶአደሩቹ ያስመዘገቧቸውን ለውጦች ወደ ሌሎች ከማስፋት በተጨማሪ በእያንዳአንዱ የግብርና ስራ የተፈጥሮ ሃብት ክብካቤን ማእከል አድርጎ ሊካሄድ እንደሚገባ አስገንዝበዋል ።"በግብርና ዘርፍ እየተመዘገበ ያለው ለውጥ የሚያበረታታ ቢሆንም ከሚፈለገው  ፈጣን እድገት ጋር ለማጣጣም  ዘርፉን ዘመናዊ ማድረግ ያስፈልጋል "ያሉት ደግሞ የእርሻና ተፈጥሮ ሃብት ሚኒስትሩ ዶክተር እያሱ አብርሃ ናቸው፡፡እንደ ዶክተር እያሱ ገለፃ የግብርና ምርታማነትን ለማሳደግ ለጥራት፣ ለፍጥነት፣ ለብዛትና ለጊዜ ልዩ ትኩረት ተሰጥቷል ።በአገራችን ከሚገኙ አርሶ አደሮች መካከል 22 በመቶ የሚሆኑት ብቻ ወደ ሞዴልነት የተሸጋገሩ መሆናቸውን ያመለከቱት ሚኒስትሩ ቁጥራቸውን ከፍ ለማድረግ በቴክኖሎጂና በምርምር እገዛ እንደሚደረግ አስታውቀዋል (ኢዜአ)።